續八詠 薰風夏更宜
作者：唐仲友
朝代：宋

paragraphs: 夏更宜，更宜倚欄客。
扇化養之清微，布豐美之澗澤。
空翠幄之桑柘，漲黄雲之麰麥。
掃園囿之落紅，溢𤱶澮之疎白。
亙東西之入望，固高下之無擇。
響繅車於林野，度牧笛於阡陌。
消永晝於尊罍，散輕暑於絺綌。
嘉賓可以娛，塵襟可以釋。
俯檻草芊芊，懷人情脉脉。
黄梅熟兮大霔，洪濤漲兮古渡。
前渚長兮長已沒，浮梁斷兮斷無路。
駐征客之行舟，失遠村之芳樹。
望青林之濟溺，慮黄帕之爲蠹。
浪洶湧而未息，雲冥濛而猶固。
幸學海不爲遠，忽安流已如故。
赤日照奇峰，絕壑召神龍。
奔雷過車響，急雨跳珠容。
爲霖利已溥，潑墨收無蹤。
微涼入殿閣，朝爽開心胸。
高明可居君莫厭，變化莫測吟可供。